111. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ-ΔΙΚΑΙΟΣΥΝΗΣ Αριθ. 23664 της 8-16 Μαρτ. 2005 (ΦΕΚ Β΄ 341) Καθορισμός δικαιωμάτων που εισπράττουν οι άμισθοι υποθηκοφύλακες. Έχοντας υπόψη: 1.Τις διατάξεις των άρθρων 3, 5 και 12 του Ν. 325/1976. 2.Τις διατάξεις του άρθρου 19 παρ. 1 του ιδίου Νόμου. 3.Το γεγονός ότι από τις διατάξεις της απόφασης δεν προκαλείται μείωση αλλά αντίθετα αύξηση των εσόδων του κρατικού προϋπολογισμού. 4.Την 14650/ΔΙΟΕ/17.3.2004 (ΦΕΚ 519Β/17. 3.2004) κοινή απόφαση του Πρωθυπουργού και Υπουργού Οικονομίας και Οικονομικών «Καθορισμός αρμοδιοτήτων των Υφυπουργών Οικονομίας και Οικονομικών», αποφασίζουμε: Καθορίζουμε τα αναλογικά δικαιώματα των άρθρων 3 και 5 του Ν. 325/1976 που εισπράττουν οι άμισθοι υποθηκοφύλακες ως εξής: 1.Οι άμισθοι υποθηκοφύλακες εισπράττουν από τους αιτούντες μέχρι του ποσού των επτακοσίων τριάντα πέντε (735) ευρώ, δεκαπέντε τοις χιλίοις (15 0/00) και από επτακόσια τριάντα έξι (736) ευρώ μέχρι χίλια τετρακόσια εβδομήντα (1470) ευρώ, δώδεκα τοις χιλίοις (12‰). Για τα πέραν των χιλίων τετρακοσίων εβδομήντα (1470) ευρώ ποσά εξακολουθούν να εισπράττονται τα μέχρι σήμερα εισπραττόμενα δικαιώματα ήτοι έξι τοις χιλίοις (6 ‰) και τρία τοις χιλίοις (3 ‰) αντίστοιχα. Η ισχύς της απόφασης αυτής αρχίζει ένα μήνα μετά τη δημοσίευσή της στην Εφημερίδα της Κυβερνήσεως. 